હેલસિન્કીનો બીજો દિવસ હતો મ્યુઝિયમ જોવાનો. યુરોપ એટલે મ્યુઝિયમ્સનો દેશ. મ્યુઝિયમ અને સેનેટ હોલ જોઈ અમે બપોરે માર્કેટ સ્ક્વેર પહોંચ્યાં. માર્કેટ સ્કેવર એટલે લોકોથી ઊભરાતી જીવંત જગ્યા. ત્યાં જાત-જાતની અને ભાતભાતની નોનવેજ વાનગીઓ મળે. અમારામાંના કેટલાક શોખીન નોનવેજિટેરીયન્સ મિત્રોને તો મજા પડી ગઈ. બરાબર સર્વે કરી, સરસમાં સરસ વાનગી મંગાવી એમણે લિજ્જત માણી અને અમે વેજિટેરીયન મિત્રોએ પૈસા પડી ગયાના ભાવ સાથે વેજ બર્ગર ખાધું. સાંજે અમે અમારા પ્રવાસના બીજા મુકામ એટલે કે સ્વીડનની રાજધાની સ્ટોકહોમ જવા ઓવર-નાઈટ ક્રુઝમાં બેઠાં. ક્રૂઝનો અનુભવ અને સ્ટોકહોમની અવનવી વાતો માટે ફરી થોભો અને રાહ જુઓ !